KLASA: P-422/23

URBROJ: 711-02-01/02-2024-6

Zagreb, 11. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Stjepana Kostrića, OIB: ………….., direktora trgovačkog društva JP KOMUNALAC d.o.o., Hrvatska Kostajnica,** pokrenutom po službenoj dužnosti na radnom sastanku 06. ožujka 2024. g. pod KLASA: P-422/23, URBROJ: 711-02-01/02-2024-3, na 55. sjednici održanoj 11. srpnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Stjepan Kostrić, direktor trgovačkog društva JP KOMUNALAC d.o.o. počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Stjepanu Kostriću se izriče novčana kazna u iznosu od 530,00 eura.**
3. **Nalaže se obvezniku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-42223.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u registar imovinskih kartica utvrdilo kako obveznik Stjepan Kostrić nije do 31. siječnja 2023. podnio imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 06. ožujka 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:P-422/23,URBROJ:711-02-01/02-2024-3. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest, unatoč urednoj dostavi, nije očitovao.

U tijeku postupka Povjerenstvo je utvrdilo da obveznik Stjepan Kostrić, u smislu ZSSI-a, obnaša dužnost direktora trgovačkog društva JP KOMUNALAC d.o.o. od 25. prosinca 2021.g. te da je s obzirom na navedeno sukladno čl. 3. st. 1. točki 40. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije do 31. siječnja 2023.g. podnio imovinsku karticu za 2022.g. kao i da navedenu imovinsku karticu nije podnio niti naknadno. Naime, utvrđeno je da je obveznik podnio imovinsku karticu povodom stupanja na dužnos dana 26. srpnja 2022.g. te da je u istoj pogrešno naznačio da se radi o godišnjoj imovinskoj kartici.

Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da obveznik niti nakon donošenja Obavijesti o pokretanju postupka nije podnio imovinsku karticu za 2022.g. Slijedom navedenog povjerenstvo je cijenilo primjerenim obvezniku izreći sankciju novčane kazne.

U odnosu na visinu izrečene sankcije Povjerenstvo je olakotnim cijenilo činjenicu da se protiv obveznika do sada nisu vodili postupci pred Povjerenstvom te je stoga obveniku izreklo sankciju u iznosu 530,00 eura, a što predstavlja najniži iznos novčane kazne.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Stjepan Kostrić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana